钦定古今图书集成/理学汇编/经籍典/第139卷 > 《汉韩婴诗外传三》 > 《泂酌二》
## 钦定古今图书集成/理学汇编/经籍典/第139卷 > 《汉韩婴诗外传三》 > 《泂酌二》

度地图居以立国，崇恩博利以怀众，明好恶以正法
度，率民力稼，学校庠序以立教，事老养孤以化民，升
贤赏功以劝善，惩奸绌失以丑恶，讲御习射以防患，
禁奸止邪以除害，接贤连友以广智，宗亲族附以益
强。《诗》曰：“恺悌君子。”

齐景公使人于楚，楚王与之上九重之台，顾使者曰：
“齐有台若此乎？”使者曰：“吾君有治位之坐，土阶三等，
茅茨不翦，朴椽不斲者，犹以谓为之者劳，居之者泰。
吾君恶有台若此者？”于是楚王盖悒如也。使者可谓
不辱君命，其能专对矣。〈诗阙〉